b'\n_START_ARTICLE_\nDachauski procesi (Slovenija)\n_START_PARAGRAPH_\nDachauski procesi v Sloveniji je naziv za skupino politi\xc4\x8dno montiranih sodnih procesov med letoma 1947 in 1949. _NEWLINE_Komunisti\xc4\x8dna politi\xc4\x8dna oblast v Sloveniji je po vojni, leta 1945, za\xc4\x8dela za doseganje svojih ciljev uporabljati razli\xc4\x8dna sredstva, med drugim tudi zlorabo sodne veje oblasti. Z namenom obra\xc4\x8dunavanja z dejanskimi \xc5\xa1e ve\xc4\x8dkrat pa domnevnimi nasprotniki takratne politi\xc4\x8dne oblasti v Sloveniji je v letih po drugi svetovni vojn vzpostavila revolucionarno sodstvo. Prakti\xc4\x8dno je prenehala delitev oblasti na zakonodajno, sodno in izvr\xc5\xa1ilno. Sodna veja oblasti je bila vse bolj podvr\xc5\xbeena politi\xc4\x8dnim spletkam in manipulacijam oblasti predvsem partije, ki je sodstvo izrabila za obra\xc4\x8dunavanje s svojimi (tudi nami\xc5\xa1ljenimi) nasprotniki. Tak na\xc4\x8din delovanja politi\xc4\x8dne oblasti je privedel do mno\xc5\xbei\xc4\x8dnih povojnih procesov: med drugimi tudi do znanih, tako\xc2\xa0imenovanih dachauskih procesov. Dachauski procesi na Slovenskem so bili izvedeni v obdobju med letoma 1948 in 1949, priprave na procese pa so se za\xc4\x8dele \xc5\xbee prej, v letu 1946. Skupno je bilo izvedenih deset kazenskih sodnih procesov, ter  predhoden proces, t.i. Pufflerjev proces. Obto\xc5\xbeenim osebam, ki so bili biv\xc5\xa1i tabori\xc5\xa1\xc4\x8dniki, naj bilo skupno dejstvo, da naj bi bili agenti GESTAPA in bi posledi\xc4\x8dno vohunili v koncentracijskem tabori\xc5\xa1\xc4\x8du Dachau, kar pa je bil seveda popoln konstrukt. Pri procesih je \xc5\xa1lo tudi za obra\xc4\x8dun mlaj\xc5\xa1e partijske generacije s starej\xc5\xa1o generacijo komunistov. Med njimi je bil na primer Mirko Ko\xc5\xa1ir, predvojni komunist in kraj\xc5\xa1i \xc4\x8das tudi sekretarja PK KPJ za Slovenijo (1936\xe2\x80\x931937), ki je pre\xc5\xbeivel koncentracijsko tabori\xc5\xa1\xc4\x8de Dachau, bil na dachauskih procesih obsojen na 20 let zapora. Ko je pri\xc5\xa1el na prestajanje zaporne kazni v tabori\xc5\xa1\xc4\x8de na Golem otoku, so ga tam z udarci v \xc5\xa1palirju pobili do smrti.  _NEWLINE_Zaradi hudega mu\xc4\x8denja v sodnih zaporih so nekateri umrli \xc5\xa1e pred razsodbo. Preostali pa so bili obsojeni._NEWLINE_Kasneje, predvsem v obdobju med leti 1970 in 1976, se je zvrstilo vse ve\xc4\x8d zahtev po sodni in politi\xc4\x8dni rehabilitaciji obsojenih. Vse ve\xc4\x8dje in vse \xc5\xa1tevil\xc4\x8dnej\xc5\xa1e zahteve so privedle v drugi polovici osemdesetih let do razveljavitve obsodb za vse takratne obsojene, javni to\xc5\xbeilec pa je umaknil obto\xc5\xbenico. 10. kongres Zveze komunistov Slovenije je aprila 1986 dokon\xc4\x8dno odpravil obsodbe dachauskih procesov in jim na ljubljanskih \xc5\xbdalah postavil simboli\xc4\x8dno spominsko obele\xc5\xbeje.'